Author: administrator
Last saved by: Kollárová Ivana
Company: Abyss

Predkladacia správa

Minister kultúry Slovenskej republiky predkladá na rokovanie vlády Slovenskej republiky návrh nového Štatútu Ministerstva kultúry Slovenskej republiky, ktorý má nahradiť v súčasnosti platný štatút, ktorý bol schválený vládou Slovenskej republiky uznesením č. 584 dňa 27. augusta 2008. Predložený návrh Štatútu Ministerstva kultúry Slovenskej republiky reaguje na legislatívne zmeny, ku ktorým došlo od prijatia v súčasnosti platného Štatútu Ministerstva kultúry SR v jednotlivých oblastiach pôsobnosti ministerstva. Návrh reaguje na zákon č. 403/2010 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Touto novelou prešla kompetencia Ministerstva kultúry Slovenskej republiky v oblasti cestovného ruchu na Ministerstvo dopravy, výstavby a regionálneho rozvoja Slovenskej republiky. Pôsobnosť v oblasti podpory kultúry národnostných menšín prechádza na podpredsedu vlády, ktorý neriadi ministerstvo.    
 
            Podľa § 39 ods. 2 písm. a) zákona č. 575/2001 Z. z. o organizácii činnosti vlády a organizácii ústrednej štátnej správy vláda schvaľuje štatúty ministerstiev a ostatných ústredných orgánov štátnej správy, ktoré podrobnejšie vymedzia ich úlohy a zásady ich činnosti.
 
Návrh je v súlade s Ústavou Slovenskej republiky, medzinárodnými zmluvami, ktorými je Slovenská republika viazaná a inými všeobecne záväznými právnymi predpismi.
 
Schválenie predloženého návrhu nebude mať vplyv na štátny rozpočet, rozpočty obcí a vyšších územných celkov, ani žiaden vplyv na zamestnanosť, podnikateľské a životné prostredie. 

Materiál bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.